khistorydata/jeongjo-sjw-relations huggingface dataset:
정조 23년
行都承旨閔台爀坐左承旨鄭尙愚坐直右承旨李庚運坐直左副承旨徐有聞坐右副承旨趙弘鎭坐同副承旨沈象奎奉命進去注書洪奭周仕金啓溫病假注書申緯仕直事變假注書李允謙仕
정조 23년
藥房都提調李時秀提調金文淳副提調閔台爀啓曰閟宮親享聖孝克伸侵曉回鑾勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道次對同爲入侍
정조 23년
沈象奎啓曰備邊司郞廳來言今日賓廳日次而無時急稟定事不得來會云矣敢啓傳曰右相旣入來仍爲來會
정조 23년
鄭尙愚啓曰晉山府院君領議政文忠公河崙墓遣承旨致祭事禮曹單子啓下矣何承旨進去乎敢稟傳曰右副承旨進去
정조 23년
李庚運啓曰假注書申緯時無職名令該曹依例付軍職冠帶常仕何如傳曰允
정조 23년
鄭尙愚啓曰卽者議政府錄事來言右議政李時秀以爲衷情窮蹙蒼黃逬退罪上添罪益無所措走伏金吾門外恭俟嚴誅云仍納命召何以爲之敢稟傳曰卿於診筵旣入來使之來會於次對矣及登筵席縷縷辭懇竟至於徑退者卿之事豈不過乎前席言之悉矣勿待命安心卽爲還第事遣入侍承旨傳諭仍令史官還傳命召知大臣還第然後承旨入來回奏可也
정조 23년
鄭尙愚啓曰卽者義禁府都事來言右議政李時秀今方待命於金吾門外云係是大臣去就敢啓傳曰知道
정조 23년
右副承旨趙弘鎭書啓臣敬奉聖批馳往傳諭于北部鎭長坊三淸洞契議政府左議政沈煥之所住處則以爲臣於昨年猥陳衷懇得蒙聖恩至有綸音中句語收還之敎臣感激莊誦如奉拱璧尙自銘鏤于心仍伏謂我殿下以天地之大度特恢轉環之量不復使廷臣有震剝憂遑如許之象矣乃者動駕之命又在于往年駐蹕之亭而仍伏奉聖敎之布諭者臣於是神爽遁散五內煎熬寧欲鑽地而不可得矣幸賴僚相之登對天聽俯回鑾蹕穩旋而本事妥帖臣等區區歡抃之忱曷有其極第臣伏念自有此事每歲一度朝廷之震蕩閭巷之驚惑以致國體日卑世道日壞而亂賊無可討之期義理無可闡之地矣臣徒紆殿下特達之恩徊徨盤礴於中書之席而絲毫之報效漠然則毋寧退尋邱壑之本分粗講春秋之遺訓以卒被天地生成之澤矣一疏仰籲出於愚忱之斷斷而誠淺辭拙無以仰格宸聰又叨近侍之臨宣聖諭諄諄牖誨益勤如臣不忠無狀何以得此於聖明之朝也伏地戰恐不知所達云矣敢啓傳曰知道
정조 23년
同副承旨沈象奎書啓臣敬奉聖敎馳往傳諭于中部堅平坊典醫監契議政府右議政李時秀所住處則更納命召不爲還第故臣旣承大臣還第然後入來回奏之命姑爲仍留之意敢啓答曰知道待其還第入來回奏可也
정조 23년
鄭尙愚啓曰右議政李時秀又使錄事來言威罰不降罪負自如雖伏承勿胥之恩敎情益窮隘冒死更爲胥命懇乞亟被嚴誅云仍納命召何以爲之敢稟傳曰又爲胥命萬萬過矣安心勿待命事遣史官傳諭仍傳命召民事莫緊於經界之政分等狀啓未回啓者今日次對以卿之不爲擧行未免抛置今則已筵退當以草記爲之與左相相議今日內卽爲稟處之意一體傳諭
정조 23년
以京畿監司徐鼎修狀啓安城郡守金相儼身病沈重不得已罷黜事傳于李庚運曰其代口傳差出
정조 23년
吏曹口傳政事以朴宗羽爲安城郡守
정조 23년
李庚運啓曰右議政李時秀又使錄事來言未蒙處分之前無非臣涕泣俟勘之時恩諭荐降衷情逾迫至於分等回啓之命尤非負罪賤臣所敢與聞冒萬死更爲胥命惟願遄降鈇鉞之誅云仍納命召何以爲之敢稟傳曰近於筵席慰勉備至卿之若是實爲莫曉且況大臣去就自別而胥命之啓日頒朝紙見爛報者必致駭惑此亦所關非細安心勿待命事更遣史官傳諭仍傳命召
정조 23년
兵曹以鄭觀采爲禁衛中軍
정조 23년
以京畿監司徐鼎修狀啓今番江都下去內司奴屬到金浦郡毆人取物諸漢令該曹照律嚴處事傳于李庚運曰當該司屬等之作弊民間之許多所犯萬萬痛惡嚴飭刑曹一竝捉致待朝開坐嚴杖取招以聞事分付雖一名萬一遺漏次知中官亦當嚴處以此各別嚴飭近聞司僕所屬之下往者其弊亦然云驅軍等各別操切之意該郞發牌亦爲嚴飭此後司屬等作弊這這報營若或掩置該守令亦爲當其罪竝以此意回諭
정조 23년
徐有聞以弘文館言啓曰新除授副修撰李龜雲時在慶尙道禮安地經筵入番事緊請斯速乘馹上來事下諭答曰依啓
정조 23년
徐有聞以弘文館言啓曰新除授修撰李垿卽爲牌招察任何如傳曰允
정조 23년
趙弘鎭以都摠府言啓曰副摠管金達淳以漢城府右尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
趙弘鎭以備邊司言啓曰今此回還使行順付勅書入京時迎接儀節令該曹考例擧行之意分付何如傳曰允
정조 23년
李庚運以御營廳言啓曰本廳懸錄牙兵金玉尙等私獵于佛巖山水落山之間中豹虎一頭捉納矣謹此封進而先殺砲手金玉尙木三疋布二疋再殺砲手吳成國木二疋布二疋依例施賞之意敢啓傳曰皮張卿處賜給
정조 23년
趙弘鎭以義禁府言啓曰保放罪人鄭光賓還囚捧供以入之意敢啓傳曰知道
정조 23년
禁府啓目前營將鄭光賓原情云云傳旨內辭緣泛稱遲晩刑推得情何如判付啓觀於渠供可謂昭然卽爲放送鄭鉐段使渠會諸族嚴治以爲雪憤伸枉之道爲旀雖以疏儒言之加於此之儒先勳舊朝禁所在不敢遽請配侑則通文太學殊未妥當令泮長禁飭爲良如敎
정조 23년
執義曺允遂司諫朴崙壽應敎尹序東校理金履載副校理閔命爀洪樂安修撰南履翼副修撰金銑啓曰鄭致達之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者而此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸意頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之虞憂從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸鎖之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之以下十五字刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十四行刀削答曰不允以下五字刀削
정조 23년
執義曺允遂司諫朴崙壽啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壞之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虒之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貨於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容蹔緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國禁亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行半刀削凶肚莫掩至於製給凶疏沮遏大計則有浮於逆莽煽動人心潛圖國脈則百俉於凶溫論其罪惡有萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下六字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下八字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聠之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不故言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭以下八字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心就不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
執義曺允遂啓曰新除授掌令吳翰源時在慶尙道慶州地請斯速乘馹上來事下諭答曰依啓
정조 23년
司諫朴崙壽啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係朝宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取裨官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假說謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺殆若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 23년
左議政沈煥之疏原本封還答曰省疏具悉卿懇民事有詢決者賓對使之來會而卿章先到首尾縷縷無非涉禁仍請收禁復申昨年疏餘意大臣卽予所敬禮豈有無批之疏而曾所設禁非得已雖欲收禁誠末由禁令自在之時雖大官之疏一有涉於禁令決不可捧入亦不當賜批此箇事理較然不難辨疏本玆命承宣封還而昨年則卿未出仕也故以反汗綸音句語爲節拍今番則卿旣行公也故不敍有命則逬出嚴守格例出宮時至則還入別作界限卿之去就各有所據與領相昨今年擧措之處得其中毫無參差予方爲卿等深喜之卿疏中云云何乃太過太過惟望卽起造朝仍傳于徐有聞曰此批答與疏本封下者承旨往傳傳諭則右副進去
정조 23년
己未十一月初五日辰時上御誠正閣藥房入診大臣備局堂上引見入侍時都提調李時秀提調金文淳副提調閔台爀同副承旨沈象奎記事官洪奭周假注書申緯事變假注書李允謙記注官承膺祚記事官李存秀直閣金近淳判敦寧鄭民始行知敦寧李秉鼎兵曹判書李在學戶曹判書趙鎭寬吏曹判書徐龍輔知訓鍊事徐有大刑曹判書李義弼行護軍申大顯李得濟申大謙李漢豐吏曹參判李書九開城留守金勉柱執義曺允遂司諫朴崙壽副校理洪樂安副修撰金銑以次進伏訖時秀等曰朝氣頗寒聖體若何上曰一樣矣時秀曰寢睡水剌之節若何上曰一樣矣時秀曰王大妃殿湯劑頃有煎入之敎矣氣候果何如上曰微有咳嗽之症候故進用湯劑矣時秀曰惠慶宮氣候何如上曰一樣矣時秀曰醫官今方待令使之入診何如上曰置之上曰次對爲之時秀曰臣旣入來藥院賓對有命故不得不來會而以臣罪負何敢行大臣之事乎上曰過矣左相疏批俄亦言之而左相則伊日之出城翌朝之入來皆有層節至若領相之善爲周旋可見誠意相感之效而卿則當初請對終未免太早以至有許多難處之境而至於下義禁府也諸臣非但傳旨之不捧雖呼當直而初無出付之敎則不待都事之押去而徑自就囚者豈非顚錯之甚者乎古有不省召致廷尉爲下獄之語而今也則不省下義禁府之異於拿處亦可謂無不對矣大抵其時事多未善處而卿適獨當故雖不得不責備於卿而旣出無隱且屬遂事何必以此深引乎時秀曰聖敎之下臣何敢更事煩陳而臣之今日入來非敢爲揚揚冒出之計實欲一暴衷懇於天地父母之前矣臣以下二行刀削節目間事之做錯在臣猶屬薄物細故當此人心狃安玩愒之時有此不盡分之罪者卽此一款可謂死有餘辜矣上曰卿何如是乎非但已屬過境事在常格之外無怪其或有做錯卿其安心也時秀曰臣於承批之後不敢更以文字瀆擾而大享當前又不敢不參班矣今若因此一出而晏然蹲冒於三事之列則朝廷士夫姑無論雖吏胥市井亦將何以對顔乎鈇鉞之誅臣固甘心而聖度寬大不忍遽施誅殛之典則中書之任先蒙鐫遞然後始可爲一分息補之方而實是終始生成之澤矣臣於其時旣不能積誠回天而及當動駕之時又不能冒死求對於駕前以冀感格臣雖不忠無狀豈敢有玩愒之心而驚惶忙錯慮不出此畢竟自歸於玩愒之科臣罪至此萬殞難贖冒是罪而居是任則臣之一身固不足恤將如世道何哉上曰卿之此言萬萬過矣仍敎曰昨因畿營狀啓已爲敦諭而領相果決長往之計簉朝無期殊可悶也時秀曰臣何敢語及於首揆之去就而今此力辭之擧蓋亦出於爲世道激礪矯正之意矣上曰左相之疏誠是料外矣昨年則急於勉出有傳敎句語之反汗者而今番事旣異於此疏語無非涉禁甚爲礙眼故纔已封還矣時秀曰臣姑未見原疏而近以拘於涉禁之故人心日狃世道日卑以至如臣今番之事而極矣左議政亦豈不知禁令之不可犯而今此疏擧必出於不得已矣上曰卿其爲次對也時秀曰向來批旨誨諭如父詔子今筵下敎又若是縷縷臣是何人敢爲處義之計而顧臣今日之懇非但爲一身而然也臣必被罪然後庶可以有益於人心世道矣臣之前後受恩罔極而自速罪戾竟爲不盡分之臣將何以歸見先人於地下乎今日則不但廟謨之未及講究以此顔面又何敢爲賓筵覆奏之事乎上曰何可一向如是而至於以不盡分云云尤爲過矣仍敎曰頃以使臣之趁速入去事有所言及矣果已知委而聞其回報乎時秀曰已爲知委而聞欲以望前渡江趁來月旬前入抵云矣上曰進賀之行有不可緩故雖令差早入去而無端趲程亦或無如何之嫌而先期渡江之際商譯輩亦不至於狼狽耶民始曰趁早入去固爲無妨而旬前趲程則似亦太早矣文淳曰常時使行亦多以念前入去今雖以旬前後爲期似亦無如何而商譯輩則旣有預關似不至狼狽矣上曰湖西再運事待狀啓來到當爲稟處而春間所捧今始裝載其爲民弊當如何哉再運之法雖爲舟橋而設而弊旣若是不可不思變通之道矣卿意何如時秀曰臣亦伏見昨夜下敎而該道狀啓上來後當詳察其便否矣上曰到泊早晩果爲詳錄乎文淳曰自今年爲先錄出而或有船人之遲滯下往處亦或有下往後動費數朔之處矣上曰湖西則通一道皆是再運乎文淳曰亦有初運之處而再運者爲五十餘隻矣民始曰臣於待罪湖南時以再運事有所狀啓擧行而裝載之船只有八十餘隻若不再運於湖西則勢將再運於湖南而湖南則比湖西旣遠其弊當尤甚矣大抵船人之作弊亦豈可保其必無而今番湖西事則專由於守令之不善擧行矣大同之待秋停退非特敎則雖道臣不敢仰請而今此晩後裝發便歸於待秋矣上曰此則道臣守令皆當有罪矣戶判果已行會於本道乎鎭寬曰姑未行會矣上曰行會斯速爲之而前此亦有如此晩到之時乎民始曰未曾有拖到十月念後之時矣上曰船隻屬於舟橋之後公私載運果有其效而亦果無臭載之弊乎民始曰渠輩船隻之入於舟橋旣是利之所在故其爲管束之道果有倍勝之效而旣稱敗船則不得入於舟橋故臭載之弊亦果無之矣上曰此後雖私卜如有不能小心之事則直爲拔去於舟橋之案實合於勸懲之道雖不必另出節目而此意使渠輩預爲知之好矣頃聞湖西運穀有加捧之弊云此豈成說乎文淳曰臣嘗以公州加捧事伏承筵敎詳加探問則乙卯以後果有後穀名色而一石之加捧者爲五升蓋緣斛面大小之不齊而易於生縮故船人旣不願擔當色吏又恐其徵縮致有此後穀之弊而亦非民結之加捧只取之民役庫云矣上曰無論於彼於此其爲加捧一也民結民庫之別眞所謂朝三暮四雖一升亦豈可創出無前之名色乎大臣之見則果何如耶時秀曰臣於倉卒不能領會而其爲加斂則果一般矣上曰後穀之說旣已一出於筵席則豈可仍置乎卿勿過爲逡巡須卽奏事也時秀曰臣旣承下詢何敢不仰對而罪負至重無面可顯今若徒恃庇覆之私入而稟覆廟務出而揚揚行公則朝廷之上當作何許模樣乎臣之今日冒進專爲筵席之陳懇而衷情抑塞實無以奏事矣上曰過矣豈可終日如是相持乎時秀曰旣未蒙矜許之恩而屢次詢問之下亦無仰對之路臣又當逬出恭俟嚴誅矣上曰今何可又爲退出乎時秀遂退出上曰大臣旣如是次對不可爲之備堂亦皆退出而後穀一款言端旣發須卽以草記稟處也文淳曰初十日藥房問安日次而其日卽王大妃殿誕辰也當以初九日進行乎上曰依此爲之仍敎書九曰受敎輯錄編次今爲幾何昨聞備郞曺錫中言則分類彙輯皆欲刪潤成文云如此則非但事役之猝難了當有司堂上一人旣不能獨爲主管則生疎文臣抄出之際亦安保其無緊要處之漏落乎且今所裒輯者亦必多未備者爲先以年條抄謄務從詳細而從後更爲停當好矣書九曰臣意則許多文書之全謄恐有浩穰之慮故欲爲節錄以就簡便矣上曰如閑漫節目亦何必全謄而各司文蹟之外口傳擧行之定爲規式者亦須一一收錄也鎭寬曰不但京司節目如外方擧行之當錄者甲寅以前則有之而甲寅以後未及繼抄此亦當詳爲裒輯矣上曰然矣政院文蹟亦必有可考者此亦當收入矣鎭寬曰臣意則先以本文全謄後乃刪繁撮要恐爲便好矣上曰此則係述者之能從好爲之而籌謨類輯則先爲修正入啓受敎輯錄則旣難速訖諸堂姑爲退去編輯也仍敎曰次對旣不得爲之臺諫亦出臺廳傳啓也仍命退諸臣以次退出
정조 23년
行都承旨閔台爀坐左承旨鄭尙愚坐右承旨李庚運坐直左副承旨徐有聞坐直右副承旨趙弘鎭奉命在外同副承旨沈象奎內閣直注書洪奭周仕金啓溫病假注書申緯仕直事變假注書未差
정조 23년
趙弘鎭啓曰御營廳將官來言今日本廳軍兵日次私習云矣敢啓傳曰知道
정조 23년
徐有聞啓曰同副承旨沈象奎今日不爲仕進卽爲牌招何如傳曰允
정조 23년
備忘記黃海水使李長喆下直長弓一張長箭一部片箭一部筒兒一箇賜給
정조 23년
以右議政李時秀初度呈辭傳于李慶運曰封還
정조 23년
以禮曹判書黃昇源狀啓大臣行到廣州府奉安驛身病添劇不得已止宿明日前進計料事傳于徐有聞曰遣史官問所愼之何如而仍以何當進身傳諭以來
정조 23년
傳于趙弘鎭曰推考房承旨入侍
정조 23년
徐有聞啓曰有司堂上李書九以嶺湖南及濟州分等狀啓就議左議政沈煥之後依下敎來待矣傳曰入侍
정조 23년
徐有聞啓曰行副護軍洪義浩持審理錄校正本洗冤錄平冤錄謄本來待矣傳曰入侍
정조 23년
沈象奎啓曰黃海水使李長喆所頒密符單子誤以已頒之第十八符混爲書入完符之中至於啓下原單子今方改修正以入而密符事體何等嚴重有此錯誤萬萬可駭當該注書所當重勘而本院請推之外無他可施之罰何以爲之敢稟傳曰當該注書拿問考律嚴勘可也
정조 23년
以兪祿中囚單子判付內何足責罷職放送爲良如敎
정조 23년
沈象奎以兵曹言啓曰卽伏見北兵使李潤謙忠淸兵使鄭忠達平安兵使李儒敬狀啓則今秋官鎭門聚點時北關邑鎭軍額之有闕者塡充器械之有頉者修補而其中不無些少執頉湖西洪州等三十一邑隨其隄洑役處除式點考公州等二十三邑依式操鍊僅得成樣而其中報恩等四邑戰馬器械軍裝服色不無欠闕破傷關西邑鎭操鍊之節按法擧行戰馬器械僅免闕漏而傷朽之器駑駘之馬間有執頉者故各該邑鎭次知監色等從輕重科治後卽速修改之意發關嚴飭爲辭矣軍額戰馬之欠頉器械服色之渝破其在詰戒之政俱極疎忽不可無警執頉各邑鎭當該守令邊將竝從重推考何如傳曰允
정조 23년
徐有聞以禮曹言啓曰今此回還使行順付勅書入京時迎接儀節令該曹考例擧行事自備邊司草記允下矣取考謄錄則頒詔勅書入京日百官郊迎自上殿庭行禮之節依正至聖節望闕時例磨鍊矣今此勅書入京日行禮等節依此擧行之意敢啓傳曰知道
정조 23년
徐有聞以禮曹言啓曰今此齎來勅書旣以祔廟頒詔出來迎詔卽日當有仁政殿頒敎之擧應行節目依前例磨鍊擧行何如傳曰允
정조 23년
沈象奎以舟橋司言啓曰舟橋排設日字令日官池景喆推擇則今十一月初七日卯時爲吉云當日臣文淳率都廳臣李文喆出往始役之意敢啓傳曰知道
정조 23년
沈象奎以義禁府言啓曰承政院事變假注書李允謙拿間考律嚴勘事傳旨啓下矣李允謙奉命在外云待復命後拿囚之意敢啓傳曰知道
정조 23년
領議政李秉模疏曰伏以閟宮親祼聖慕克伸侵曉回鑾玉體彌康臣民欣幸中外惟均仍伏念臣荐奉不敢聞之敎蒼黃尋鄕以爲畢命邱壑之計不意恩諭聯翩更勤非常之敎驚惶震懍罔知所出在都下則尋鄕待勘爲義分在鄕外則近京俟命爲義分卽日登途行到廣州奉安地日勢已夕宿病又劇夜以兼程萬無其路止宿店舍政擬曉發朝來諸證挾感迭攻頭重如山脚軟如綿咫尺之地望若千里進退維谷去益罔措臣之決難冒膺之狀非敢以便宜自占也去就自重也如使臣積誠於未然之前毋致頻復之悔則朝野雖許以合被上賞臣實妄甚不必以爲泰而區區衷悃已暴於城外附奏中群情莫伸餘憂自在罪則有之恩何辱焉之語臣雖復登文陛實無外此而別爲詳陳者今臣之行直以偃處鄕廬之爲蔑分竊自附於歸身司敗之義而已進而近京莽蒼與百里等耳重以疾病如此如欲寸寸擔舁抵郊而後止則駭道路之聽聞辱朝廷之事體誠非細故也且念宗伯之行鎭日相隨不但病心之更添一病廚傳之弊上所俯燭是故前後敦迫於大臣或山林之士素所敬禮也或命縣官而傳諭或以有旨而回諭養民以致賢之盛德至意臣常欽仰豈意緣臣致此過禮貽此民弊乎玆敢猥從縣道疾聲呼籲伏乞聖明亟收偕來之命仍勘臣逋慢之罪則臣謹當任便居住復尋生路則塵刹之報隕結爲期臣無任云云答曰省疏具悉卿懇予嘗聞夫子之訓矣其謂子産曰行己也恭事上也敬而仍詡之以君子之道大抵近世之人目前纔有事輒不免撓撓勷勷行己也非不欲恭而率歸於失恭事上也非不欲敬而反近於欠敬氣先奪帥神不棲舍泯然一色漸成痼瘼顧予惕若孚號揚庭不過曰矯時改俗四箇字惟卿允元進止不錯昨年訓院請對三軍萬民咸聽于卿而階級層節燦然不紊及其洞諭予本意也濟濟之列靜聽無譁往往有知感而起歎者又於今番依舊是茫無津筏垂紳㦸門之外動必遵度不失其常予乃卽日回鑾繄誰之力也今卿遜玆荒郊至以群情莫伸餘憂自在罪則有之恩何辱焉爲言卿試思之君相一體所䙡相須區區予心卿必諒之予何嘗絲豪過飾於綸綍之間祗爲華卿身而侈卿銜之地哉一則曰矯時二則曰改俗要其歸趣與前諭所謂保世民云云相爲表裏卿須安心調理俟間入城以聽予面諭所辭不允仍傳于徐有聞曰此批答宗伯更爲傳諭愼節向勝與否亦爲附奏仍遣御醫持相當藥物看病以來
정조 23년
左議政沈煥之箚曰伏以卽因兩南分等狀啓之回啓事籌司郞官來傳下敎矣方冬民事奉行是急而第臣有區區私義噫犬馬之齒已衰蒲柳之質且朽不合伴食於中書者久矣纔陳一疏乞退庶蒙天地之洪私得養邱壑之餘年而況士夫廉防實關朝廷事體則朝辭政府之官夕察籌司之任者前後徑庭不幾爲馮婦之所笑乎伏乞聖明亟鐫臣議政之職仍治臣慢命之罪以肅朝綱以安私分焉取進止答曰省箚具悉卿懇惟予一念在民事夙夜不敢自暇縱使澤未浹肥其誠切於願治憂勞之過神精日銷近以分力之方專責於卿等者自有不得不然且況諸道分等之啓隨到卽決何嘗淹時逾刻而忽於今年相持數日非不欲直以依狀請回諭而旣委之卿等何可復爲不爲之擧殆若爲卿等代斵副急爲哉卿須安心卽爲擧行仍傳于李庚運曰此批答有司堂上往議時同爲齎傳分等草記卽爲書入事分付該堂
정조 23년
副摠管李儒慶疏曰伏以臣蒙騃蔑製百不猶人頂踵毛髮濫蒙洪造寒素之跡涯分已過而亦非臣之所自致也惟我殿下眷遇臣舅逈出千古隆恩異渥推以及於如臣駑劣剪拂之庇覆之有若黑衣之補猥廁緋袍之列銜榮顧分晝宵恐懼若隕淵谷不意陞品寵擢迺在於享官承乏之時聖敎至及於感舊且念臣立朝之年久自天之隕遽下於千萬夢寐之外臣於是惝怳震越五內失守殿下之不遐無似之賤雖出於臣舅之終始記念而顧臣從前所叨已極踰濫今此陞秩卽古所謂命德之器也濫竽之歎軒鶴之譏臣自知之人謂斯何念到於此愧汗如漿記昔臣以承旨隨臣舅登筵也縷縷恩敎屢及於臣身臣舅退而戒臣曰吾旣荷天地再生之恩叨此匪據汝又職忝緋玉同登前席仰承恩言所感者浹骨之渥也所懼者過福之災也更有希望進此一步則非好消息也須以知止知足爲終身之符言猶在耳宛如昨日而臣舅之壠草未宿臣身之金貂忽侈戴恩而歸不禁涕淚之自零以臣舅視臣孥之情雖或感悅於冥冥之中而其所爲臣悸懼之心想必與平昔無異臣以舅心爲心則感激雖極惶蹙倍切豈但以區區飾讓爲哉百爾思量萬無稱當之望譏笑之至固其餘事耳臣之翌曉肅命副急於祀典之莫重摠管新除又在於親祼之隔日私義之難安有不暇顧滿心慙恧黽勉冒應而循墻之意猶復如前玆陳短章仰瀆崇嚴伏乞聖慈特諒由中之懇收還臣濫授之秩以重公器以安私分千萬幸甚臣無任云云答曰省疏具悉卿其勿辭行公
정조 23년
己未十一月初六日辰時上御重熙堂諸承旨持公事入侍時右副承旨趙弘鎭記事官洪奭周假注書申緯記注官承膺祚記事官李存秀以次進伏訖弘鎭讀奏黃海監司朴基正啓本罪人曺東文遂安郡到配事書判付訖上曰左承旨入侍出榻敎奭周承命出傳左承旨鄭尙愚進伏上命弘鎭先退上曰有司堂上入侍出榻敎奭周承命出傳與備局有司堂上李書九偕入進伏上曰雖原任大臣亦以廟謨回啓者自有其例況此分等狀啓不可踰晷刻之事非不欲依狀請施行判下而以委任大臣之意使之就議草記則事面自別卿以此意面諭左相也大抵近日大臣事莫曉其意而至於右相引義尤爲過當如是而何時出場乎昨於畿驛察訪之回領相以爲有不敢當之敎故進身稍近云或緣敦諭中躬駕而迎之之一句語而然耶書九曰似然矣大抵今番廷紳震剝之狀臣不敢更提而每經一番事端則朝象如水就下大臣之事不得不然矣若不犯分又歸於不盡分之科臣恐將來之慮無窮已矣上曰受敎輯錄兼欲爲備覽之資抄出之際須從詳備而文蹟外口傳擧行之類易於遺漏亦須該備裒集而各司揭壁者亦皆錄入好矣書九曰應行條件中無文蹟者如銓堂之置處政事是爲不易之例而亦無文蹟如此類甚多矣上曰冊子以兩本爲之而一本則詳細全錄以爲印出之件一本則抄節分類速謄以入好矣而分類件已爲割付乎書九曰亦有未盡割付者矣上曰然則不必盡爲割付只準誤字從速謄入可也上曰校正之役諸郞廳專一爲之乎書九曰諸郞俱有他公故未能專一矣仍命先退命書榻敎曰未下直守令當日辭朝仍敎曰下直閫帥守令入侍出榻敎奭周承命出傳與熙川郡守柳成逵偕入進伏奏曰黃海水使未及待令矣命守令進前成逵進奏職姓名上曰下去小心爲之也命除宣諭七事仍命先退敎曰閫帥如已入來使之入侍奭周承命出傳與黃海水使李長喆偕入進伏命進前長喆進奏職姓名上曰爾是故承旨李倚天之孫乎長喆曰然矣上曰故承旨有贈職乎長喆曰未蒙褒贈之典矣上曰爾年幾何長喆曰六十七矣上曰爾須體朝家念舊之意各別小心善爲之也命除宣諭仍命先退上曰進賀使行趲程事非但回還使行狀啓中有臘旬之語進賀不可遲滯而然至於順付之爲不爲不係於使行入去之旬間與念間則當初筵敎亦不以來月旬間入去牢定知委者至於商賈狼狽之弊亦不可不念而昨因賓筵重臣雖言其因使行知委今年則使之早早等待云而其說有未可必且使臣之疾馳趁旬前亦似如何使臣歷辭時卿等何以知委乎此意令使行知之使之闊狹爲可承宣以此筵敎書送于右相可也仍命退承史以次退出
정조 23년
己未十一月初六日午時上御重熙堂推考房承旨入侍行副護軍洪義浩持審理錄校正本洗冤錄平冤錄謄本同爲入侍時同副承旨沈象奎記事官洪奭周記注官承膺祚記書官李存秀行副護軍洪義浩以次進伏訖上曰審理錄所抄果無遺漏乎義浩曰然矣上曰今可印出乎義浩曰當更考準矣上曰平冤錄洗冤錄中亦有無冤錄之所未載錄者一體印出好矣義浩曰審理錄冊名以何爲定乎上曰此則當更商而凡例中合添處更爲付籤以入待啓下更爲錄入載之卷首也義浩曰臣兄臣仁浩曾於審理冊子修正時以有關於刑獄愼恤之事筵奏諸條至蒙允可而未及啓下矣今伏承審理錄繼修之命而因言端以臣兄之昔所陳諸條更此仰達矣檢驗時先捧招後開檢自是甲辰事目而詞證衆多轉告不已則捧招或有延過二三日之弊若値暑月屍體變動檢傷無憑今後則按節氣寒署量看證多少不必拘於事目一邊捧招一邊開檢仍卽具由啓聞似合事宜以此知委京外何如上曰依爲之出擧條義浩曰丁酉事目中已埋者勿檢之敎蓋指白骨之檢久遠之掘也至於和埋匿埋之日月雖或稍久事情當屬檢驗者亦未嘗一切勿許掘檢又若常漢藁瘞未可謂永埋之類皆當一邊啓聞一邊開檢而通編中撮錄太簡京外擧行易致疑眩亦宜稟旨詳錄俾有一定之式矣上曰更與曾經判堂人相議仍又就議大臣指一定式可也出擧條義浩曰辜限之法元宋以前手足傷人例限十日至皇朝始用二十日之限蓋速死處不得過十日則十日之限法意則然而人有强弱之不同打有猛歇之差殊或有拖至二十日而始死者則皇朝之斷以二十日蓋出重人命之意也至於加辜限之法則萬曆十三年刑官舒化纂進條例始有因本傷致死加用辜限之例矣然而因本傷致死最難執定一或差誤死生係焉其不可輕易援用也明矣戊子年平安道錄啓中未經覆啓遽用加限之法而致勤嚴敎伊後京外掌法之臣莫敢引用曾前泮人鄭漢龍以環刀擊人膝骨死於辜限之外環刀擊人其有殺心明白膝骨半落其因傷致死亦無疑故秋曹啓稟請用加限至有問議大臣後始爲允許矣大抵死於限外者率多調治失宜鍼灸乖方之致則其傷雖曰因人其死抑非由己乎自今以後除非金刃傷口咬傷等事情明白者外勿用加限似合於愼獄之意矣上曰依爲之加限之法不可容易始之雖金刃傷口咬傷除非別般稟旨收議歸一之前無敢輕先成獄之意嚴飭京外可也出擧條義浩曰過失殺收贖大明律則四百二十兩大典則例徵四十九兩而梁大善獄判付中有過失殺收贖四百餘兩之敎似是四十餘緍之緍字承書誤錯之致也所當改書緍字而判付文字事體至重敢此仰達矣上曰依爲之緍是十兩之謂而近來吏文之通用於一兩者其實則非矣四十餘兩之十字傳謄之際錯書百字而然卽爲釐正可也出擧條義浩曰京外檢案中實因論斷或不中理以致折獄之疑眩此而不改正因循刊行則不無承謬之弊其已經處分著載判付者仍舊不改以示將來者之警未及發露者逐一釐改俾絶襲謬之患恐合事宜矣上曰依爲之幾十年後書今成帙須與該郞及解事律官更爲詳加校正以爲從近依定奪頒行遵守之地可也出擧條仍命義浩先退敎曰有司堂上如已問議入來使之入侍也賤臣承命出與有司堂上李書九偕入進伏上曰左相許果傳筵敎乎書九曰俄已往傳而回啓則終始持難矣上曰然則卿以問議之意出擧條稟處可也書九曰因左議政沈煥之箚子有此批答有司堂上往議時同爲齎傳分等草記卽爲書入之命矣取考慶尙監司申耆災實分等狀啓則聞慶等五十一邑置之稍實長鬐等二十邑置之之次尤甚名色不爲擧論仍以爲事目災八百結外不足災六千一百十八結二十七負七束特許加劃後錄條件竝請令廟堂稟旨分付矣其一居昌比安固城高靈等四邑還穀限年分捧條以其名色之異於舊停不得入於停退者實有向隅之嘆參互民邑事勢酌量穀摠多寡可捧者方便收殺不可捧者姑爲退限軍威限年條變通始在今年民力大有間於諸邑竝新舊還督捧事也其一昌原舊頉中未充補二百六十三結前府使李尙度疏請限年免稅使之次第起墾廟堂覆啓隨其墾闢限三年免稅而本等責稅民皆疑怯不肯起耕一依該府使疏請且倣量陳起之定式直爲降付六等更免三年賦稅則服田者必當爭先墾闢此弊江海諸郡幾皆同然恭俟處分事也其一山倉軍餉固當盡數還納而比經荐歉民勢不可不念折半仍留平倉事也其一推奴徵債防塞事也臣謹依下敎就議于大臣則以爲昨旣猥陳衷懇今於分等回啓之命萬無擧行之勢云而大臣之當初料量則本道今年穡事與湖南相伯仲雖有沿野之優劣而大體則可謂均登分等依狀請施行加請災結以本道地方之廣大不甚過濫準數許劃使之均俵居昌等四邑反逋雖曰年久限年分捧旣出特恩則寬緩不迫從便收殺豈無其道而少遇歉荒輒請仍停已非限年之本意況此稍熟之歲復許闊狹有關法綱四邑今年應捧條申飭道臣與軍威反逋一體收捧昌原舊頉事降等勸畊雖爲權宜則壤定稅自有經法且近年災頉之降續充補曾有許施於道啓者未知成效之何如而今若逐邑開路則竊恐虛實相蒙汚萊無日闢之效經界有漸紊之慮江海諸郡之竝許闊狹固難議到而至於昌原舊頉結數無多道臣邑倅前後所論如此姑從此邑而試可另行考察以觀成績不害爲隨時通變之政山倉軍餉之半留平倉旣關民情且有近例與推奴徵債防塞事一體許施似好而以今情地有難質言云大臣之議如此故敢此仰達矣上曰依爲之前伯李泰永筵奏後降等處起墾明有實效則江海諸郡先從可爲處量許亦可更令道臣依此擧行以其形止報來後草記可也出擧條書九曰此全羅監司趙宗鉉災實分等狀啓也尤甚名色不爲擧論光州等三十三邑置之稍實全州等二十一邑鎭置之之次仍以爲各樣災摠合爲八千七百八十二結九十六負以此較量於地部劃下九百結則不足災七千八百八十二結九十六負特許加劃後錄條件竝請令廟堂稟旨分付矣其一之次邑稅大同拯劣米太代錢限明秋停退事也其一推奴徵債防塞事也臣謹依下敎亦爲就議大臣則引義辭巽如右所陳而當初料量則蘆嶺以上雖曰差遜於左峽通論一路之年事則視丙辰相甲乙分等依狀請施行所請災結比諸丙辰之五千餘結加數殆近三千分數未免太過第右沿諸邑纔經數歲之荐歉向來特敎深軫一夫之冤徵其在仰體之道宜付寧失之義湖西災摠比丙辰旣加千結嶺南災摠比丙辰亦加二千結今若依嶺南例事目災外加劃六千八百結以準七千七百結則所加比丙辰亦爲二千結如是排比庶可謂均齊方平拯劣米太之代錢收捧限年遞減在沿民實爲大惠一向因循亦關事體而今年本道舊還旣不分排此亦姑許停退允合軫恤之道與推奴徵債防塞事竝爲許施似好云故敢此仰達矣上曰依爲之其中湖南之以再昨年尤甚邑又爲昨年尤甚處比之丙辰之於甲寅乙卯必有甚焉此等邑量宜加劃可也書九曰大臣之議以爲湖南今年災摠之爲七千七百結固爲優足而就其中如欲更爲闊狹則加劃三百結以準八千結之數雖似稍過亦未爲不可云矣上曰依爲之出擧條書九曰此濟州牧使林蓍喆分等狀啓也濟州四十一洞里置之稍實三十九洞里置之之次大靜九洞里置之稍實十三洞里置之之次旌義三十洞里置之稍實六洞里置之之次仍以爲舊還督捧恐傷民力仍舊停退外此可以從便措處者開錄于左而候風海路遲速無期謹依已例一邊馳啓一邊擧行請令廟堂稟旨分付矣其一各寺奴婢貢每口減給一斗事也其一男丁大同米各減一升事也其一軍兵操鍊姑爲停止待明春從附近哨司鍊事也臣亦爲就議大臣則以爲本島年事幸得稍稔分等與後錄諸條便屬已擧行之事竝爲依施似好云故敢此仰達矣上曰依爲之出擧條仍命退諸臣以次退出
정조 23년
行都承旨閔台爀坐左承旨鄭尙愚坐直右承旨李庚運坐左副承旨徐有聞坐右副承旨李魯春坐同副承旨韓用鐸坐直注書洪奭周病金啓溫病假注書申緯仕呂東植仕直事變假注書南吉寬仕
정조 23년
韓用鐸以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
韓用鐸啓曰御營廳將官來言今日本廳軍兵日次私習云矣敢啓傳曰知道
정조 23년
韓用鐸啓曰來十一日朝參日次矣敢稟傳曰停
정조 23년
徐有聞啓曰來十一日輪對日次矣敢稟傳曰當次人受點後日次來待
정조 23년
李允謙拿問嚴勘代以南吉寬爲事變假注書
정조 23년
韓用鐸啓曰事變假注書南吉寬時無職名令該曹依例付軍職冠帶常仕何如傳曰允
정조 23년
傳于李庚運曰奉命在外承旨同副承旨許遞前望單子入之待下批牌招察任
정조 23년
傳于徐有聞曰左副承旨入侍
정조 23년
韓用鐸以兵曹言啓曰卽伏見全羅兵使沈鑏狀啓則道內各邑束伍軍兵今秋官鎭門聚點時扶安等五邑軍兵間有老弱苟充器械服色亦多渝弊故各該邑軍務次知座首懲勵後斯速充代修改之意關飭爲辭矣詰戎之政關係甚重而軍兵老弱之苟充器械服色之渝弊極爲疎忽不可無警執頉各該邑當該守令竝從重推考何如傳曰允
정조 23년
韓用鐸以兵曹言啓曰伏見慶尙右兵使李栢然狀啓則道內束伍軍兵等今秋官鎭門聚點時尙州等四邑器械服着或鈍或弊南海等十一邑軍兵闕額器械執頉雖有多寡緊歇而各該邑軍務次知座首從輕重科治後軍伍之當充器械之可改者着念擧行之意嚴飭發關爲辭矣詰戎之政關係甚重而器械服色或未修改軍兵闕額不卽充代致有此執頉之擧者俱極疎忽不可無警當該執頉各邑守令竝從重推考何如傳曰允
정조 23년
假注書李允謙書啓臣於本月初六日午時量敬奉聖諭同日申時量馳到京畿廣州地奉安驛傳諭于議政府領議政李秉模所住處則以爲狗馬賤疾何足致煩聖念而史官遠臨至勤俯詢感涕被面不知所喩臣之病難自强義難冒進之狀朝已備陳於縣道之疏恭俟處分不敢復有所猥達云矣臣則仍爲復路緣由竝以馳啓爲白臥乎事是良厼詮次善啓向敎是事踏啓字
정조 23년
刑曹啓目內需司入役奴金繼得原情云云問目內辭緣抵賴漫漶之狀俱極痛惡所當竝加刑訊期於得情而旣有嚴杖取招以聞之命上裁何如判付啓前此嚴飭何如則不知爲戢者萬萬痛惡所謂再福身乙下送畿營卽令該郡守聚會邑底班賤於其所見處嚴治後仍定甲串津沙工爲旀同惡之類前後必不止此各人等處更爲嚴杖究問一一捧直招以聞爲旀此後江華下去司屬之作弊者當者姑置當該次知中官楊花渡管領充定頭目吏隷皆當刑推以此各別嚴飭使之書付司璧遵行爲良如敎
정조 23년
己未十一月初七日午時上御便殿左副承旨入侍時左副承旨徐有聞記事官洪奭周記注官承膺祚記事官李存秀以次進伏訖命書榻敎曰前假注書呂東植仍察廳任仍敎曰抄啓文臣金啓溫如在鑄所使之入侍賤臣承命出與啓溫偕入進伏上命賤臣及啓溫進伏楹內敎曰日前筵話爾等善爲構出而至予本意之在於言外者亦皆形容得出雖古之善於記注者亦未多見予甚嘉之方有康熙字典五禮通考二冊欲分給爾等各陳所願也賤臣對曰五禮通考臣嘗願一見而未得矣上曰然則當以五禮通考給爾矣廳注書旣以呂東植仍察爾等卽爲出去以待冊子之頒下而仍占數日休憇之便也冊子則當自內印給予之圖章矣仍命退承史以次退出
정조 23년
行都承旨閔台爀坐左承旨鄭尙愚坐右承旨李庚運坐左副承旨徐有聞坐右副承旨李魯春坐直同副承旨韓用鐸坐直注書洪奭周病金啓溫病假注書申緯仕呂東植仕直事變假注書南吉寬仕
정조 23년
李魯春啓曰行大司憲宋煥箕掌令吳翰源持平康聖翊在外執義曺允遂呈辭掌令一員持平一員未差監察茶時之意敢啓傳曰知道
정조 23년
徐有聞啓曰王大妃殿誕日進獻單子安寶次寶請出之意敢啓傳曰知道
정조 23년
閔台爀啓曰左副承旨徐有聞今日不爲仕進卽爲牌招何如傳曰允
정조 23년
鄭尙愚書啓臣敬奉聖敎馳往傳諭于北部鎭長坊三淸洞契議政府左議政沈煥之所住處則以爲臣於病伏俟勘之中伏奉近侍所傳下諭辭意擎讀未半震恐惶蹙不知死所是豈臣子所敢晏然承聞者哉方走伏金吾門外恭俟鈇鉞之誅云臣仍爲馳往傳諭于東部景慕宮二契議政府右議政李時秀所住處則以爲臣卽伏見承宣奉傳之下敎者萬萬非臣分之所敢承聞者震剝罔措方走伏金吾恭俟嚴誅云矣敢啓傳曰知道
정조 23년
韓用鐸啓曰卽者議政府錄事來言左議政沈煥之以爲卽伏奉承旨所傳聖諭及筵敎震懍焦迫求死不得走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳筵敎及命召
정조 23년
李魯春啓曰卽者義禁府都事來言左議政沈煥之今方待命於金吾門外云係是大臣去就敢啓傳曰知道
정조 23년
韓用鐸啓曰卽者議政府錄事來言右議政李時秀以爲傳敎之下震懍焦迫求死不得走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳筵敎及命召
정조 23년
李魯春啓曰卽者義禁府都事來言右議政李時秀今方待命於金吾門外云係是大臣去就敢啓傳曰知道
정조 23년
禮曹判書黃昇源狀啓議政府領議政臣李秉模身病添劇姑留奉安驛村舍形止昨已馳啓是白在果本月初七日巳時量臣謹奉兼春秋金珍恪所傳批旨卽爲傳諭于大臣所住處則以爲臣以義則決難冒膺以病則無以自力信宿旅舍進退維谷猥陳縣道之疏恭俟逋命之誅聖度如天不惟不加之罪誨諭愈摯恩禮愈隆九頓擎讀百回玩繹無非臣不敢當不敢承又不敢費辭以對者我殿下聲律身度左矩右繩以至絲綸之發未嘗有不宜施而輕施不當紆而輒紆奉如球璧仰以典謨而只緣一時之誤恩不惜十行之寵翰臣心震越在所不論朝野瞻聆得無如何呻囈之中惶汗遍體誠不知何以至此也臣之去就斷無可言而惟以兼程馳進遄被邦憲爲期不科僅到一舍宿病陟劇扶舁作行轉無其望擬於蒙勘之後還伏鄕廬任便調治及奉溫批大失所圖御醫看病尤出格外跼高蹐厚寧不罔措第伏念罪積逋慢而姑不處之以嶺海鈇鉞別是欲生之德意則死於途路昔人所恥亦非所以仰承閔覆之聖念也臣雖無能爲役於前輩離次登程少伸義分因病回轡復尋邱壑求之往躅恐無不據將於明日回向鄕路諒非獲已冞增死罪臣之此歸賴天之靈雖獲生路職名未解之前實無重入脩門之望宗伯相隨萬萬悚悶惟願亟收偕來之命以除邑驛多少之弊云矣大臣病勢一向無減明將還尋鄕廬以爲調治之地臣則仍爲隨往計料緣由竝以馳啓爲白臥乎事是良厼詮次善啓向敎是事踏啓字
정조 23년
李庚運以吏批言啓曰議政府領議政李秉模相職許解事命下矣當爲置處而本曹時無相當窠依例送西之意敢啓傳曰知道
정조 23년
韓用鐸以兵批言啓曰領議政李秉模許解送西事命下矣當爲隨品置處而領中樞他大臣今方見帶依例從座目判中樞有闕代下批之意敢啓傳曰知道
정조 23년
有政吏批判書徐龍輔進參判李書九進參議未差右承旨李庚運進以李東宇爲掌令沈普永爲正言李龜雲爲校理李秉鼎爲工曹判書金羲淳爲禮曹參議李宅永爲長津府使林昉爲順懷墓守衛官辛坪爲懿昭墓守衛官故通德郞李台運贈吏參例兼故通德郞李壽一贈吏議故學生李景俊贈僕正以上副摠管李儒慶三代追贈
정조 23년
兵批判書李在學進參判金履翼入直進參議申獻朝病參知兪岳柱病同副承旨韓用鐸進以吳胤源爲同知柳載河安任權爲五衛將沈公協爲訓鍊判官李厚在爲外營部將卞光復爲所斤僉使判府事單李秉模僉知二單李運春南正圭上護軍趙尙鎭護軍徐瀅修副護軍李貞運李日運副司直尹悌東副司果韓致應副司正申緯南吉寬竝單付前郡守柳命源今加折衝加資事承傳
정조 23년
韓用鐸以兵曹言啓曰卽接宣傳官廳牒報則以爲本廳廳憲自來嚴重定置行首凡於公故就一廳中指名定送自是規例而宣傳官李漢極不有廳憲侮蔑行首至於日前因差役之事謂以行首不使替代隨到於他廳稠坐之中詬責凌踏聽聞可駭如此則受敎廳風莫敢違越之法意壞損無餘玆不得不具由論報爲辭矣該廳自有受敎廳風下僚之於首任莫敢侵侮而宣傳官李漢極詬責行首於稠座之中致此論報之擧者誠極駭然其在存廳風杜後弊之道不可仍置汰去何如傳曰允
정조 23년
韓用鐸以兵曹言啓曰禁軍來春夏等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 23년
韓用鐸以訓鍊都監言啓曰本局哨官李燁受由下鄕身病甚重勢難上來察任改差何如傳曰允
정조 23년
己未十一月初八日辰時上御便殿左承旨入侍時左承旨鄭尙愚假注書呂東植記注官金景煥承膺祚以次進伏訖上曰卽見禮判狀辭則領相意在必遞今不可勉出矣仍命書傳敎曰卿今又還尋鄕第云卿何若是牢讓況所愼未差而冒寒撼頓尤爲之憫念到今姑副卿懇實合敬禮之方卿之相職許解以爲入城穩攝之道卽爲上來事卿其更爲傳諭期於偕入之意卽爲回諭禮判處仍敎曰此傳敎領相許亦當傳諭而旣是禮判處回諭則不必更遣史官令備郞星火馳往以傳於大臣及禮判可也命書榻敎曰大臣置處政事當日爲之又命書傳敎曰近因卿等酬應之煩而憊倦難狀卽入侍承宣諸人之所目擊者今則領相雖姑解而卿等姑不視事若此則又將費却許多酬應卿等旣知近日予氣之有酬應則輒難强而更或强聒則此果如何不在多言惟在卿等自量於出處之如何此意令入侍承宣往傳于左右相命退承史以次退出
정조 23년
己未十一月初八日午時上御便段左副承旨入侍時左副承旨徐有聞假注書呂東植記注官金景煥承膺祚以次進伏訖上曰大臣之又爲胥命誠過矣俄於承宣之行旣以憊於酬應爲敎而今又若是則傳諭云云之意果安在哉命召玆以還傳待命與否卿等須量爲之之意令傳諭史官一體往傳事分付可也賤臣承命出傳仍命退承史以次退出
정조 23년
行都承旨閔台爀坐左承旨鄭尙愚坐右承旨李庚運坐左副承旨徐有聞坐直右副承旨李魯春坐同副承旨韓用鐸坐直注書洪奭周病金啓溫病假注書申緯仕呂東植仕直事變假注書南吉寬仕
정조 23년
藥房都提調李時秀提調金文淳副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰慈殿慈宮氣候一樣矣昨聞卿等之還第意以爲自此妥帖氣始少降眠亦加更待朝欲爲引見卿等卽見左相箚本名雖代箚甚於疏語非犯禁而自歸涉禁涉禁之又不足申言乞骸之請措辭下語太欠稱停此豈所知於左相者乎然則昨日還第不幾近於欺予乎筵敎縷縷果何如也其可以乍還爲伸分又復依舊者竊恐大臣事君之道不當乃爾頃刻之間膈氣煩懣明知其若此而爲此不思所以不如此之道者左相果不負予乎負予誠大矣爲殿宮問候之所重不得不先爲宣批而所謂聖體候若何寢睡水剌之節何如何必問之亦不必答之也左相聞此若不入來同爲承候則此問候啓辭作爲院中休紙宜矣
정조 23년
李魯春啓曰行大司憲宋煥箕掌令吳翰源李東宇持平康聖翊在外執義曺允遂呈辭持平一員未差監察茶時之意敢啓傳曰知道
정조 23년
徐有聞啓曰明日王大妃殿誕日相値視事頉稟之意敢啓傳曰知道
정조 23년
傳于韓用鐸曰同副承旨入侍
정조 23년
傳于韓用鐸曰藥院啓批尙不循例書下都相以下尙在藥院而左相無意造朝者古之體國大臣亦果如是處之否乎不料左相之乖激若此當强憊臨殿以待入來卽當引見此意令都相知之明日則慈殿誕辰相値日勢雖侵申次對進定左相入來然後詣閤
정조 23년
傳于韓用鐸曰左相雖云入來而聞於偕來承旨言以承候入來云賓對旣有命矣以賓對詣閤然後當引見此意更令承宣往傳于左相
정조 23년
傳于韓用鐸曰大臣備局堂上引見
정조 23년
禮曹判書黃昇源書啓行判中樞府事臣李秉模自奉安村舍回程上來形止昨已馳啓矣大臣今方入城還歸本第而臣旣承偕入之命仍爲隨往之意敢啓答曰知道大臣旣入城卿則退去可也
정조 23년
以咸鏡監司具㢞狀啓薦新生瓜魚限內不得封進惶恐待罪事傳于閔台爀曰勿待罪事回諭
정조 23년
徐有聞以禮曹言啓曰咸鏡道觀察使封進今十一月令宗廟薦新生靑魚今方來到今初十日薦新而景慕宮薦新生靑魚則例以慶尙道所封薦進矣本道所封未及上來莫重薦獻不可後時以咸鏡道觀察使加封生靑魚同日一體薦進何如傳曰允
정조 23년
韓用鐸以兵曹言啓曰五衛將李魯植嚴思勖慶熙宮衛將洪仁福俱有身病呈狀乞遞宿衛輪番之任不可久曠竝改差何如傳曰允
정조 23년
李魯春以刑曹言啓曰當該提調李書九越俸一等首譯拿問重勘該院任官令攸司照律定配事命下矣當該司譯院任官吳命毅黃海道豐川府定配所卽爲押送之意敢啓傳曰知道
정조 23년
刑曹啓目粘連向前金繼得等各別嚴杖究問則終不指告究厥情狀亦極痛惋所當嚴刑鉤覈是白乎矣旣有捧招以聞之命上裁何如判付啓立役屬耳兩漢外其餘下送畿營嚴飭陽通金三倅每邑輪杖五十然後還囚雇馬廳萬一歇杖該守令等拿問之意狀聞事分付爲良如敎
정조 23년
己未十一月初九日辰時上御重熙堂左副承旨入侍時左副承旨徐有聞假注書呂東植記注官金景煥承膺祚以次進伏訖上曰檢校直閣入侍賤臣承命出傳與檢校直閣徐榮輔偕入進伏上敎榮輔曰御製校寫之役幾何爲之乎榮輔曰今方連續爲之而姑未告竣矣榮輔曰御製繕寫今方擧行矣寫字官本自數少而其中善寫者多有故事役極爲苟簡御眞圖寫時畫員中有故者例爲拔例執筆御製事體至重畫寫宜無異同今亦依畫員例寫字官有故者皆令入參而計日給料之意分付該曹前仕無料之使役者一體計日給料恐合事宜故敢此仰達矣上曰依爲之雖不番番若此如今工役苟簡之時用此例可也出擧條仍命退諸臣以次退出
정조 23년
己未十一月初九日午時上御重熙堂同副承旨入侍時同副承旨韓用鐸假注書呂東植記注官金景煥承膺祚以次進伏訖上曰左承旨入侍出傳敎賤臣承命出傳左承旨鄭尙愚進伏命書藥房啓辭批答仍命書傳敎曰觀卿箚不勝瞠惑藥院之批卿必見之不須更誥原箚付之入侍承宣還傳使之仍傳筵敎卿其諒爲事傳諭左相仍敎曰左承旨持藥院問候批答往傳都相仍謄一本與此傳敎一體往傳于左相而予自昨夜稍弛酬應之勞矣卽見卿箚膈氣復作卿何又爲若是乎卿若不爲入來則此後藥院問候亦不必爲之卿須量爲之意速往傳諭也仍命退承史以次退出